Cesarhanmun/geonobi-data huggingface dataset:
地名: 會寧 (咸鏡道, 都護府)
年: 1664.0


              
                
                  
                    〔○〕
                  
                
              上御熙政堂, 引見大臣及備局諸宰。 上謂右相洪命夏曰: "卿無事往返, 公私之幸也。" 領相鄭太和曰: "公貿米, 年限已滿, 故備局曾以綿布及米便否, 訪問道內民情矣, 今見監司李尙眞狀啓, 以爲今因復舊之擧, 木綿不爲增品, 而且不許貸米, 則大善云。 此則必不可行也。 馬島本來穀貴, 島主以得米爲大幸。 年限雖滿, 今若停止, 則彼必不肯從。 設令仍前給米, 若減其斗數, 則差幸。 先以減其斗數爲言, 不得已而後許之, 則雖不得減, 必不至漸加矣。 島主還島, 例送譯官, 可於其時議定矣。" 上然之。 太和又曰: "前日咸鏡監司徐必遠, 啓請北兵使以文臣差遣, 六鎭判官及北評事,竝爲復設, 而朝廷時無處分
                〔矣〕
              。" 上曰: "評事主管何事?" 太和曰: "評事於兵使, 如監司之都事。 自前以文臣, 勿論參上、參下, 擇其有將望者, 爲兩界評事, 使諳邊事, 且爲彈壓之地矣。 亂後國力凋弊, 仍爲權減。 今若復設, 則不知有大段利益, 而亦無所妨也。 至於六鎭判官, 則當此北方凋弊之日, 不可更置一官, 有難復設, 而會寧有開市之事, 且是都會官, 會寧判官, 則似當復設。 北兵使, 則以文武交差, 旣已覆啓, 自上宜早發落也。" 上問命夏曰: "淸國形勢如何?" 對曰: "聞兒皇節用, 故府庫充濫, 年穀屢登, 人物繁盛。 道路皆用驢車, 問之, 則以爲馬者, 用於戰陣, 不可用於運載, 以竭其力。 自四月初一日, 駕車用驢而不得用馬。 今行往返路上, 不逢一馬, 可見其令行禁止矣。 且見今年榜目, 則十三省之人, 皆得參榜。 統一之言, 似不虛矣。" 上曰: "其設科如何?" 命夏曰: "科制一依大明設場, 亦至累日, 策、表、論及他文, 皆入格後參榜, 而其文不至如我國科文之太拘程式也。 臣在通州, 逢一擧子, 問何以落榜, 則擧子答曰: ‘無銀不能做進士。’ 此言不虛, 則其不公可知也。" 太和曰: "我國擧子之落榜者, 亦有如此之言, 未可信也。" 命夏曰: "兩西民怨孔棘。 或以糶糴之徵捧逋欠, 或以各司奴婢身貢之侵及隣族, 一道皆然。 至於管餉鋪子, 其弊尤甚, 呼冤之聲, 遍於道路, 不可不罷, 以紓民怨矣。" 上令諸臣, 各陳所見。 太和曰: "此事始因物力之不足, 欲殖利補民, 而至于今日, 其弊果多矣。" 戶判鄭致和曰: "民情願罷久矣。 兩西所當一體罷之。" 許積曰: "弊旣如此, 則罷之爲當, 而若罷鋪子, 則雇馬極難, 必先究其立馬之策, 然後可罷。 黃海道先爲革罷, 平安道, 則問於道臣後, 變通似可矣。" 上從積言。 致和曰: "漕船押領之官, 不致敗沒損穀, 則論賞在於法典。 法聖浦萬戶鄭碩達押領稅米前後至三萬七千四百石, 而無虧欠, 廣梁僉使鄭暹押領關西漕運米納倉者, 前後一萬九千餘石。 竝當依法典論賞。" 上許之。
地名: 會寧 (咸鏡道, 都護府)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 會寧 (咸鏡道, 都護府)
年: 1678.0

○辛亥/引見大臣、備局諸臣。 大臣以星變、雷異, 陳修省、備患之道。 上曰: "曾前經驗何如?" 積曰: "以星之方位及日時定之。 壬寅年壬癸日有此變, 因有順治之喪; 庚戌年又有此變, 翌年有飢疫, 人民之死, 至於十萬。 今年之犯於積戶星, 則壬癸日, 而分野則秦也。 臣聞, 星士之言以爲, 明年胡國似當有憂矣。 然星變異於他變, 分野雖異, 被害則天下同之矣。" 上曰: "然。 古有白虹貫日, 燕人畏之之語。 若乃星變, 則天下皆當之矣。" 積曰: "恐懼修省, 乃其急務。 何其束手而坐, 委之無可奈何乎? 頃因使臣之出來, 問彼中形勢, 則李夏鎭以爲, 必不支今明年, 鄭樸以爲, 與前無異矣。" 大運曰: "元來國內虛竭, 軍人外死, 勢不能支也。 吳三桂則坐而待之者也。 彼此形勢, 大相不同, 伺其有釁, 應時而出。 且淸人不習水土, 而歐以赴戰, 此必敗之道也。" 上曰: "吳三桂自立之說, 信否?" 積曰: "此雖未可信, 而凡天下將亂, 必小盜先發而大盜隨起。 此非但彼中之憂, 實我國之慮也。 蓄積軍食, 固今日急務, 而目今國用蕩然, 無以料辦, 而所深痛者, 人心恬然, 不思奮勵之道矣。" 上曰: "亂之生, 雖不在目前, 而在我之道, 必汲汲然如恐不及, 然後庶無後時之憂矣。" 上命罷北道營將, 兵使屬軍, 令備局議定節目。 許積言: "革罷營將, 實合事宜, 而但北路營將, 以會寧等諸宰兼之, 摠屬於北兵使。 一朝猝罷, 則兵使爲無軍將, 兵營所屬軍兵, 必須設置, 然後營將可罷也。" 上從之。 各司奴婢陳告免賤者, 依內司奴婢例, 以三十口爲限, 官奴婢免賤, 永爲勿許事定式。 從許積之議也。 以忠翊府, 仍屬兵曹。 忠翊府自萬曆丙辰以後, 屬於忠勳府, 蓋爲接待功臣之意也。 至是, 朝家以勳府無親功臣, 而忠翊之納布, 徒歸濫費, 議屬兵曹。 綾平君
              具鎰上疏, 請仍屬勳府, 上命依其言。 大臣諸臣固爭之, 故有是命。 憲府以鎰不顧朝廷稟定之事, 欲取軍國所需之布, 率爾疏請, 終涉猥濫, 請罷其職。 屢啓, 不從。 大運以爲: "蔭官試才, 名目太繁, 一番行之, 已無實效, 罷之便, 而鄕薦別薦, 率多循私, 仕路混淆, 職由於此。 請一倂罷之。" 上許之。 積曰: "鄕薦, 係是祖宗朝舊法, 不可罷。" 上命只罷別薦。 大司憲李元禎進啓曰: "光州牧使李敏叙宿患狂易之證, 今又復發, 自刺其腹。 決不堪任吏事, 請罷職。" 上曰: "此其本證耶?" 積曰: "庚戌年敏叙在玉堂, 自刺其項, 而厥後幾至如常。 今又刺腹, 雖不至死境, 有駭聽聞矣。" 上令遞差。 元禎又以金錫冑啓達加設禁旅之事爲非, 啓請還收加設之命, 上以爲: "加出禁旅, 意有所在。 不允。"
地名: 會寧 (咸鏡道, 都護府)
年: 1694.0

○時鞫廳更問韓重爀。 重爀不肯服, 仍曰: "李時棹嘗自謂出入于閔黯、吳始復、李義徵、吳始大、吳尙游、閔章道、福平君㮒、吳尙伯、張萬春家, 察其非常, 傳道於俺及康晩泰、李譚、申處華, 而今反構俺, 且時棹, 嘗往㮒家, 義原君
              爀、吳尙游、尙伯在座, 尙游
              尙伯指爀曰: ‘是吾輩所倚之人耳。’ 仍論仁嬪奉祀事而罷。 俺之所聞於時棹者, 如此矣。" 問時棹以未盡告者。 時棹言: "韓構嘗與韓楷ㆍ任&#x212DB;同坐, 構曰: ‘吾輩方謀大事, 而老少二黨, 各自爲之, 故尙不成。 老黨則金春澤爲其主, 因公主家及崔琥, 與掖庭諸屬而圖之。 少黨則吾輩是也。’ 庶孽李譚, 與諸宦寺締交, 且與崔琥從妹夫中官姜遇周相好, 故使譚圖之。 且有一策, 宋相
              
                【指時烈。】
              之喪, 禹壽臺
              
                【在南門外。】
              會哭人, 殆過數千, 各發其奴五六丁, 可以用之。 且賂遺輦下諸軍, 如陳平之計, 可以濟事。 且東平君
              杭, 乳母之子, 爲掖庭別監, 可以任之。 具鎰已老, 李䎙可爲大將。 又聞重爀之言曰: ‘西人當朝, 廢妃復位, 中宮自當廢也。’ 書札中李彦純所謂京中所置者, 俺固不能記也。" 崔格、時檜、晩泰, 亦不肯服。 鞫廳議曰: "重爀不可不嚴訊, 格固自告而猶有未盡言者。 時檜、晩泰, 俱敢有諱, 請竝施刑。 又拿其所干連諸人, 元次山、譚、彦純楷竝囚。 構ㆍ&#x212DB;ㆍ栻未及拿。" 鞫廳刑訊康晩泰, 杖未準數, 晩泰乃曰: "俺粗解醫方, 與重爀相善, 一日構在庇仁言病, 以書邀至, 則構固無恙。 使俺見任&#x212DB;, 構與&#x212DB;仍言曰: ‘方今國運垂訖, 海島有鄭直人者, 將升陸矣。’ 吾等欲從之, 而不可不豫具軍裝兵器, 以故方與諸同志者, 各出銀貨, 若亦量力以助之, 旣又相與謀曰: ‘見走獐釋執兎, 非計也。’ 遂圖換朝局, 行賄有三岐, 李時檜通于張希載、申栻通于東平君, 李譚通于宦寺輩, 銀是俺以完ㆍ震明等諸人及沈涑ㆍ金萬齡ㆍ具鎰ㆍ李䎙之所出耳。 欲上變告右相戶。 兵兩判書而除之。 重爀嘗曰: ‘密旨下于南相
                【指九萬。】
              及金錫衍。’ 又曰: ‘老黨則欲復廢妃, 少黨則欲移廢妃于別宮。’ 俺固與聞此言耳。" 鞫廳議曰: "是當卽誅之, 而所援之人, 尙不及問, 宜有待也。" 判批曰可。 刑訊崔格ㆍ李時檜一次不服, 將更訊, 始自服, 格言: "聚銀貨謀議, 如晩泰所言。" 時檜言: "果聽重爀指揮, 欲誘張希載, 引入西人然後, 仍復廢妃, 遂納人蔘三斤于希載, 希載不納矣。" 鞫廳以格ㆍ時檜謀廢中宮爲大逆, 將誅之, 其案已成, 而重爀受刑訊三次, 猶不服。 彦純供對, 與時棹言互異, 遂使面質。 時檜言: "俺謫會寧時, 彦純亦以謫行過此地。 言金慶咸等換局之計, 仍出彦純書, 有曰: ‘李令
                【指䎙。】
              竄, 無復可望, 又有妙理宣力等說。’ 彦純不能自諱。" 李譚供對, 與時棹言互異, 又使面質, 時棹曰: "譚與申栻結姻, 是重爀爲之媒也。 晩泰因譚賂遇周, 譚因遇周閒內間言, 有不忍言者。 譚又嘗言, 春澤受密旨矣。" 譚猶抵賴, 且曰: "時棹多聚銀貨衣服奢美, 嘗詆辱將相, 仍畫地以誓曰: ‘正月當有變也。’" 鞫廳議曰: "仍囚時棹, 以待諸人拿至, 請重爀、彦純、譚, 竝加刑訊, 又搜元次山, 爲時棹占卜之辭, 以上欲究之。" 判批未下, 夜二鼓, 上下備忘記曰: "頃日賓廳日次, 是國忌, 而汲汲來會, 意謂若非邊情, 必惹鬧端, 及其入侍也, 右議政閔黯, 果以咸以完事陳達, 而仍請令禁府, 囚禁推覈, 予固允可。 而竊訝黯之獨見以完, 有所酬酢矣。 纔過一日, 禁府堂上, 肆然請對, 張大獄情, 昔之囚推者, 今反爲鞫獄; 昔之定罪者, 今反爲極刑, 一日二日, 使三木囊頭之囚, 充滿金吾, 轉相告引, 輒請面質, 面質纔了, 幾盡請刑, 若此不已, 其所前後援引者, 亦將次第羅織。 然則主家及一邊之人, 其得免於拷掠竄殛之科者, 鮮矣。 其愚弄君父, 魚肉搢紳之狀, 極可痛惋, 參鞫大臣以下, 竝削奪官爵門外黜送, 閔黯及禁府堂上, 竝絶島安置。"
                【於是, 領議政權大運、左議政睦來善、領中樞金德遠、大司憲李鳳徵、承旨裵正微、司諫金兌一、掌令李禎、正
                    〔言〕
                  
                  蔡成胤、沈得元、問事郞閔興道、洪重夏、丁時潤、吳尙文等, 竝削黜。 右議政閔黯、判義禁柳命賢、知義禁李義徵、鄭維岳、同義禁睦林一等, 竝絶島安置。 因供中: "有必殺益平ㆍ靑平ㆍ寅平三公主然後, 南人無事之語。" 故有主家云云之敎。】
              政院將爲覆逆之啓, 草旣具未上, 又下備忘記曰: "備忘記之下本院已久, 而更鼓過半, 傳旨尙不入, 其聚首相議, 必欲營救之狀, 誠極痛駭, 入直承旨及玉堂竝罷職。 今此覆逆之論, 在家承旨三司, 必無不知之理, 一體罷職。"
地名: 會寧 (咸鏡道, 都護府)
年: 1722.0

○上御時敏堂, 行疏決。 兩司合啓, 請健命、泰采, 按律處斷, 上不從。 執義徐命遇, 申前啓, 又啓曰: "會寧府使柳貞章、順川郡守禹洪龜、載寧郡守禹洪采、安岳郡守崔鎭樞, 俱以凶黨之私人, 竝莅膏腴之郡, 受其指揮, 有同奴隷。 貪饕無厭, 掊克及民, 輦輸絡繹, 怨謗載路。 不可一日仍置, 請竝削去仕版。" 竝答以勿煩。 司諫李濟, 申前啓, 不從。 又啓曰: "別檢李輝千, 以凶魁餘黨, 曾當差祭之日, 敢以向國罔測之說, 唱言於公坐。 君臣之分, 至嚴且截。 前冬處分, 威斷赫然, 苟有北面殿下之心, 安敢以不忍聞不忍言之說, 肆然發口, 若是無嚴哉? 不可不嚴懲, 請拿問定罪。" 又請三省罪人拿來都事, 拿問定罪, 竝從之。 校理沈珙曰: "玉堂新錄已完, 都堂又將圈錄, 而新錄六人, 卽丙申錄中人也。 向時人稱以圈點時, 文衡不參, 非前規, 至於削錄, 其後次第參錄, 餘存六人, 獨嚴慶遂已死。 生者, 猶有復參之望, 死者復錄無日, 豈不悲哉? 臣入本館, 取考謄錄, 己巳、癸未、丙戌、戊子錄, 皆無文衡, 獨提學主圈, 不可謂無前例。 當初削錄, 非以其人爲不合, 前例又如是, 則不必待都堂完錄, 七人特爲復錄調用之意, 下詢大臣而處之何如?" 領相趙泰耉曰: "當初削錄, 非謂其人不合也, 只以提學獨參爲言。 旣得可據前例, 依舊錄調用無妨。" 上曰: "唯。"

○諫院申前啓, 尹憲柱之啓, 添改措語曰: "臣於前日論尹憲柱贓汚不法之罪, 已蒙允從矣, 追後聞之, 則臣之所論, 在憲柱, 猶爲薄物細故耳。 夫僭造器用, 人臣之極罪, 其在北關也, 造一臥床, 而刻龍於床之兩角, 登坐則兩龍頭一時開口, 柒以倭紅, 極其奇巧, 見之者稱之爲龍床, 而其制有踰於御床, 雖以師命之凶猾, 猶不敢爲者也。 其時監造者, 卽本營審藥, 而遞歸時輸來者, 乃本府吏金就京爲名者也。 惟此所坐, 死有餘罪, 此其難掩者一也。 淸差開市時, 使其親信軍官趙姓人, 領送六同木於會寧府, 令本府兵房, 換貿彼中物貨, 北人至謂之賈監司。 此其難掩者二也。 本營城基庫流來錢貨, 皆自各邑收合, 以爲城池改築時, 雇軍之資者也。 年年生殖, 其數至於近萬兩, 而不遺一錢, 沒數載來, 除出營還耗皮雜穀, 塡充彌縫, 此其難掩者三也。 咸興
              地瓮子、宣德兩津, 曾有海望監官, 而以其中房, 差定其任, 往來船隻, 計船徵稅, 比前倍蓰, 而或稱屬公, 全船盡奪者, 比比有之。 且作勿禁帖數千餘張, 發送軍官、色吏及衙奴, 散給於南北沿海漁父等處, 一帖之價, 勒捧乾鰈魚十五級, 幷皆船運於元山, 作錢載來, 而賣帖時軍官衙奴輩私捧之數, 殆過於帖價, 故持網入海者, 不免空手而歸。 若有無帖而捉魚者, 則拿致嚴刑, 勒徵贖木, 海民呼冤, 至今未已。 此其難掩者四也。 厥子曾前受重價, 賣一婢於會寧居人矣, 及其爲道伯也, 托以招引, 發關會寧, 捉囚買主, 還奪其婢, 此其難掩者五也。 此外曾爲湖西伯時貪黷之事, 不一而足, 有口皆言, 有耳皆聞, 而惟此北關所犯, 最爲狼藉。 況我祖宗朝以來, 軫念北路, 自別他處, 而因一憲柱之貪虐, 積失人心, 怨歸國家, 念之及此, 尤極萬萬痛惋。 請令攸司, 以此添入問目, 速爲勘處。" 又啓曰: "平市令洪叙夏、宗廟直長李龜齡、司饔直長權炳, 俱以鄕曲鄙瑣之徒, 蝨附權兇, 濫通仕籍, 人之嗤點, 久而未已。 禁府都事宋煒、翼陵參奉李顯箕, 行身處事, 隨時反覆, 變幻情態, 士皆代羞, 請竝汰去。" 吳重漢島配事及末端兩件事, 從之, 餘不從。
地名: 會寧 (咸鏡道, 都護府)
年: 1729.0

○憲府
                【執義姜必慶。】
              申前啓, 不允。 又啓: "各宮、各司奴婢之在各邑者, 推刷之際, 疑其欺蔽, 雖久逃、已死之人, 皆不得頉下, 徵貢如舊, 故侵及白骨, 害遍隣族, 請分付各道道臣釐正。" 批曰: "各別申飭其弊端。" 諫院
                【正言沈星鎭。】
              申前啓, 不允。 又啓: "前府使韓聖欽, 曾在會寧時, 與賊晟、賊徵, 多有綢繆之跡。 旣是逆賊之至親, 而其行跡之可疑又如此, 請亟命絶島定配。 綾州牧使朴鏜, 勿論當初處義之如何, 頃日筵中, 旣有處分斑駁之論, 聖敎亦以爲然, 而冒沒赴任, 請罷職。 章陵參奉南
              藉身賊徵, 濫通蔭路, 請削去仕版。" 幷依啓。
地名: 會寧 (咸鏡道, 都護府)
年: 1733.0

○丁未/行推鞫, 問李好仁, 好仁供: "臣與李濟東不過再見矣。 臣後娶於鎭川
              崔齊極, 齊極戊申春以訟事, 來接桃洞人家。 濟東在其舍廊, 與非理好訟, 數三人同坐, 因主人聞臣之爲誰, 欲有要請。 因坐客誇其筆法, 要爲科場書手, 仍以推奴事, 求裁書於臣四寸, 時爲全州判官者, 臣不聽施矣。 己酉冬, 濟東忽來見於楊根, 食前不饋飯, 只接閑言而去。 其後五年, 一不聞聲息。 臣設有不軌之心, 豈有與二度相面之人, 有所謀議乎? 且近來各有色目, 設如濟東之言, 豈與申判書家往來客同謀乎? 興仁乃臣八寸, 而戊申謫居會寧, 丁酉一見之後, 不復相見矣。 仁寬平生不聞姓名者, 曾聞濟東之五寸有仁基者, 非理好訟云, 無乃此人耶?" 具爾垕、李興得面質相爭, 辨無眞的證明。 李仁寬、具爾垕面質, 爾垕曰: "汝謂我往栗枝村, 何言也?" 仁寬曰: "在淸州獄時, 問斗柄以若上京鞫問, 則指木難, 指石亦難。 斗柄敎以某某人同聚之言矣。"
地名: 會寧 (咸鏡道, 都護府)
年: 1734.0

○戊寅/御寶僞造誣人惡逆罪人徐震積伏誅。 震積卽前任掌隷院吏也。 僞造御寶, 空名帖潛賣於咸鏡道, 事覺, 乃上變。 觀察使趙遠命馳聞押送, 命捕盜大將張鵬翼、申光夏究問。 震積供: "渠之父卽靑坡人朴礎之奴, 故渠嘗往來礎家。 戊申年前, 湖南人羅萬迪之子崇勳居在靑坡, 與礎密密遇從, 而湖西居李生員者, 亦往來綢繆矣。 及戊申, 見麟佐之頭, 乃是往來礎家之李生員也。 且鐵原人黃壽夢及礎之族詹, 聚會於泮村以爲: ‘吾等雖漏網於戊申, 必有後患, 着實圖之。’ 云。 尙州人崔有恭亦與礎相語曰: ‘國家擾亂, 吾輩當謀, 爲萬民蕩平。’ 云而靑坡人吳命建亦參其謀。 且壽夢與其族壽仁聚議曰: ‘今會寧府使可以締結成事。’ 仍令渠, 傳書於會寧府使許璘, 璘稱病不見, 書給答狀, 故傳之壽夢。" 云。 上以其所告, 出於求生之計, 且以奴告主, 事係綱常, 更命訊問, 震積供: "僞造事發, 欲延時刻之命, 爲此誣引, 而渠之母, 卽徐行進家婢, 放良之後, 朴礎奪其贖券, 侵徵無比, 故心常恨之。 壽夢、有泰、詹、命建俱有私嫌, 故竝誣告。" 云。 於是, 上召見右議政金興慶、判義禁尹淳、刑曹判書尹陽來、捕盜大將張鵬翼ㆍ申光夏等議當律, 僉曰: "奴告主, 罪止處絞, 誣人惡逆及僞造御寶, 俱是極律, 震積宜從重律。" 上從之。
地名: 會寧 (咸鏡道, 都護府)
年: 1754.0

○王世子引接大臣、備堂。 領議政李天輔以災異陳戒曰: "邸下之事大朝, 與事天一也。 大朝責敎, 雖或有過中, 此出於至慈厚望之聖意也, 邸下須勿忘惶蹙之心, 然後凡百皆可不懈矣。" 時上因事切責世子於諸臣入侍時, 天輔擧此陳勉。 左議政金尙魯繼言: "邸下淵默太過。 誠願頻賜引接, 假以辭色, 俾上下之意相通。" 王世子嘉納之。 天輔又言: "前咸鏡監司尹得載, 以本道牛疫大熾, 會寧、慶源
              淸差開市時, 農牛賣買狀請禁斷, 而彼人開市專以買牛爲重, 一向嚴防, 恐或生梗, 近日牛疫, 亦頗寢息云, 令道臣從略許賣之。" 從之。 刑曹判書李鼎輔言: "本曹雖掌刑獄, 兼管京外公私賤, 每當式年, 各邑推刷奴婢後, 例送續案於本曹, 則本曹磨準, 分送於掌隷院及戶曹, 頃因嶺南釐正使李成中書啓, 謂有邑弊, 永革舊規, 公賤之存歿增減, 無路覈得。 請還復舊例, 用大臣言, 令各道監營, 收聚續案, 直送于刑曹, 俾無州邑修呈之弊。" 戶曹判書李喆輔言: "頃以經用告乏, 稟于大朝, 請得海西詳定田米二千石, 而惠堂洪鳳漢請以京廳田米移送, 則大朝以京廳所儲如不滿數, 稟于小朝, 更請海西米爲敎。 今者惠廳所送只是三百石, 請依大朝下敎, 取用海西米一千七百石。" 從之。
地名: 會寧 (咸鏡道, 都護府)
年: 1762.0

○憲府
                【持平尹冕東。】
              申前啓, 不允。 又啓曰: "今者諸賊, 皆出於潭陽一府, 維賢曾爲本倅, 誑誘人心, 其爲害至于今未已。 近聞匡師ㆍ鑰, 假息北塞, 多聚土人, 以敎文筆。 荒裔愚俗, 安知無煽動淪胥之患哉? 請會寧府安置罪人匡師, 甲山府爲奴罪人鑰, 幷移配絶島, 亦令本道, 曉諭兩邑士民, 俾知凶孽之不可交通, 其中親密者, 摘發科治, 以杜日後之弊。" 上從之。 匡師
              珍島郡安置, 其學徒, 令府使決杖, 鑰令道臣, 嚴刑一次, 黑山島爲奴, 其學徒, 令府使刑推一次。 又啓曰: "荒歲賙賑, 收斂富民, 雖出於迫不得已, 而舒川則勒收一人錢八百餘兩, 二百之數, 已歸私橐, 連山則亦收民錢三百餘兩, 道路喧傳, 聽聞驚駭。 當該道臣, 從重推考, 舒川郡守李纉徵, 亟令王府, 拿問嚴處, 施以贓律, 連山縣監權正宅, 施以削職之典。" 上曰: "令該府嚴問。" 又啓曰: "前正言邊得讓, 去秋湖西掌試不公之說, 先播試圍, 多士立庭, 戟手群罵, 幾乎場事不成。 請邊得讓削去仕版。" 上從之, 首唱士人, 嚴訊一次, 海島充軍。
地名: 會寧 (咸鏡道, 都護府)
年: 1784.0

○次對。 召見曾經北關道帥臣、十邑守令。 領議政徐命善啓言: "長坡設鎭事, 聞虛項嶺, 有不由六鎭, 直出三、甲之捷徑, 故中間防塞。 今若設鎭於長坡, 則此路之通塞, 果無足關係, 設鎭設邑, 恐難輕議。" 左議政洪樂性、行副司直徐有寧、禮曹判書鄭昌順, 請遣解事人, 躬審形便後處之。 行司直李命植、監賑使李在學, 請設鎭於虛項嶺。 行副司直李柱國、李敬懋, 請置鎭於長坡。 有司堂上徐有隣、工曹參判沈頤之, 請見置鎭, 次議建邑。 敎曰: "一番看審後決定, 付之該道帥臣, 看審狀聞。" 命善又啓言: "長津堡設邑事, 雖難遽議, 陞作僉使, 依古羣山例, 宜用邊地履歷。" 昌順、敬懋, 請依大臣議。 柱國請察地形議設邑。 在學請先作僉使窠, 從後陞邑。 敎曰: "訓將及曾經關西道帥臣、南兵使, 俱未登筵, 以今日擧條, 更爲商量, 自本司稟處。" 命善又啓言: "端川設防營事, 一嶺內外, 竝置防營爲難。 如欲更陞堂上窠, 則銷刻有嫌。 請以曾經守令, 當通訓正之人差遣。" 命植請陞爲防禦。 兵曹判書李在簡言以訓正爲準, 反有數遞之弊, 惟在銓曹之擇差, 從大臣言。 別親騎設置事, 命善以諸議參差, 請置之。 從之。 命善又啓言: "交濟穀捧留海倉事, 別詢曾經道、帥臣、守令。" 昌順、敬懋、富寧前府使李鉉重、明川前府使趙光鉉, 請捧置海倉。 有寧、會寧前府使李漢豐, 請分置平倉。 敎曰: "半置平倉, 半置海倉, 實合兩便之政。 況北關置倉, 係是新創, 各項事例, 成節目下送。 自今遵行。" 先是, 內寺奴多在六鎭, 歲收米(人)
                〔入〕
              一斛, 易布而貢。 至肅廟朝, 始罷易布, 儲置以爲救荒需, 命備局主之, 每年糶糴, 至萬餘斛。 英宗丁巳, 因廷臣言, 設交濟倉於德源之元山, 命觀察使徐宗玉經紀其事。 南運北輸, 無往不惠, 推以及於他道之民。 壬戌, 又設交濟倉於咸興
              利城, 米凡二萬四千五百七十三石, 各穀凡十六萬五千三十石。 甲戌倣南關例, 又置交濟穀於北關十州, 捧留海倉, 其後三十年, 寢而不行。 只有交濟穀名色。 是年秋, 監賑使李在學請以北關交濟穀, 竝儲海倉。 前北伯李命植, 請海倉、平倉, 分半糶糴, 上從命植議。
地名: 會寧 (咸鏡道, 都護府)
年: 1795.0

○戊午/次對。 平安道觀察使金載瓚馳啓言: "今五月二十六日, 楚山府使趙興鎭馳報內: ‘卽接阿耳鎭衙客金熻所告: 「本鎭僉使, 因微事, 本城里長崔奉德, 決棍三度, 因欲拘囚, 則厥漢詬辱僉使, 罔有紀極, 執杖羅卒, 不勝憤惋, 以棍掩口, 則奪棍折擲, 拔劍揮杖, 突入東軒, 直向僉使。 僉使未及避身, 屢被毒杖, 肩皮脫落, 腮頰亦傷。 左右校卒, 㤼於揮刃, 不敢下手, 厥漢仍逃躱」 云。 自本府, 搜得崔奉德於本鎭境內, 嚴刑取招, 則所供以爲: 「渠妹以鎭婢逃走事, 使渠搜捉棍治欲囚, 故果乘醉突入, 犯手杖打石擊, 仍爲逃走」 云。 其母妻及雇工崔右宅亦供: 「拾給瓦礫於奉德」, 鎭校吏奴等供: 「以渠不能抵敵, 俱被重傷」 云。’ 今此鎭卒之敺打鎭將, 卽是趙大立後初有之變。 將卒之分, 尤嚴於官民, 行凶情節, 渠旣自服。 若不亟加典刑, 則唐時藩卒之亂, 必當復出於今日, 依律文不待時用法, 不容少緩, 令該曹稟處。 高女、李女及崔右宅, 自臣營, 分等勘斷。 該僉使李信馨, 平日不能彈壓, 致有此變, 不可無罪, 而罪人未致法之前, 不宜先罪, 待決末論勘計料。" 命議大臣, 奉德梟首, 其妻及雇工竝刑配, 鎭吏校等三人定配。 上謂左議政兪彦鎬曰: "阿耳鎭事道狀, 昨下該曹, 卿果聞之乎? 先朝甲午年間, 會寧府民, 以其父杖斃於本府使趙圭鎭, 稱以復讎, 挾銃欲害, 至於上京。 其時議讞, 引《大明律》 ‘部民謀殺知部、知州, 已行者杖流, 已傷者絞, 已殺者斬’ 之文, 以無贓物, 只用已行之律矣。 阿耳鎭事, 則視會寧民之無顯贓, 尤有重焉。 先朝甲寅, 又有謀害北兵使事, 其時御史李宗白, 狀聞正法。 阿耳事, 則便是犯手, 又與謀害自別矣。 鎭將、鎭民, 有關師律, 非尋常官民之比, 而有此等變怪, 豈非大可驚心處乎? 大抵履歷窠之以久勤差遣之後, 鎭卒亦多輕視, 鎭將之弊, 馴致於此。 邊上, 卽用武之地, 不可無一番大警動之擧。 初則措辭判下, 更思之, 非自上煩提者, 故付之有司。 且以重獄體之意, 使之問于大臣矣。" 彦鎬曰: "鎭將之推捉屬婢, 自是例事, 鎭民之受罪三棍, 初非重刑。 因此微事, 以民犯官, 至於劎杖交加, 係是無前之變。 斷以當律, 實無可疑矣。"
地名: 鍾城 (咸鏡道, 都護府)
年: 1436.0

○辛巳/受常參, 視事。 大司憲李
              叔畤啓曰: "趙從生濫受李忖奴婢, 迨今役使。 受奴婢, 雖在赦前, 今猶役使, 則未可以赦前論也, 宜當劾論。" 上曰: "卿以迨今役使, 固執爲言, 欲推從生之罪, 設使有人於赦前, 私贈布物於一人, 受者造衣穿着, 赦後事覺, 則卿以爲仍著赦後劾論之乎? 其不可也明矣。" 上又曰: "曾聞咸吉道
              會寧ㆍ鍾城等處人民, 去乙卯飢饉之後, 疾疫死者甚多, 遂令都巡撫使沈道源, 推問死者之數, 九百餘人矣。 今贊成事河敬復往于其界, 以聞於予曰: ‘疫死者過半。’ 予謂其界人民, 本八萬餘人, 若過半死, 則不下四萬餘人矣。 敬復之言, 雖不盡實, 亦不盡虛。 曩本道都節制使金宗瑞、都觀察使鄭欽之, 親啓疾疫致死人數, 皆不至甚多, 是豈眞不知也? 乃趙高指鹿爲馬之類也。 昔唐
              玄宗時, 二十餘萬人, 喪敗於雲南, 匿不以聞, 而君自不知, 今日之事, 與此何異哉? 予欲送人推問, 知疫死人數。" 領議政黃喜曰: "稱爲賑濟使, 差人推問可也。" 召右議政盧閈、判中樞院事許稠、判書崔士康ㆍ沈道源、參判奉礪ㆍ南智ㆍ尹璠ㆍ朴坤議之。 盧閈等議: "除遣賑濟使, 差遣敬差官, 糾察賑濟能否, 兼令訪問致死人數於各寨里。" 沈道源獨以爲: "宜遣行臺監察。" 上從盧閈等議, 卽令判軍資監事趙遂良, 爲咸吉道敬差官。
地名: 鍾城 (咸鏡道, 都護府)
年: 1442.0

○咸吉道都節制使金孝誠馳啓: "今承傳旨, 慶源屯田便否, 臣反復思之, 新設之邑, 非唯境連虜地, 雜處野人, 變在朝夕, 宜多畜糧餉, 今官庫所儲與民間所備, 竝皆不足。 前節制使李世衡請置屯田, 儲備糧餉, 甚合時宜。 請抽慶興、慶源、穩城、鍾城、會寧次正軍及富居縣守城雜色軍共五十人, 輪次耕(懇)
                〔墾〕
              , 其耘鋤收穫, 又以北靑騎船軍六十人。 如其不足, 則抄北靑以北各官所居各司奴婢, 除身貢, 依籍田農軍例, 輪番役之。 農器則以吉州以南各官會計付雜物, 隨宜貿易。 又以公廉勤謹人, 擇定監考, 全掌諸事, 令慶源節制使監掌考察, 仍依且耕且戰之法, 官無事之日, 遠斥候, 謹烽火, 愼烟臺間(渫)
                〔諜〕
              , 守其要害。 又領餘軍, 以助不足何如?" 下議政府議之。 黃喜、皇甫仁、李叔畤議曰: "置屯田備糧餉, 合乎時宜, 雖云良策, 古之屯田, 以防禦士卒, 當有事時則行兵且戰, 當無事則休兵且耕, 非役以他人, 故弊不及於民也。 今之屯田, 以次正軍及各司奴婢, 輪番耕穫, 其齎糧往來之苦、自家廢農之弊, 誠不少矣。 莫若待其新徙邊民安生樂業然後更議施行。" 申槪、河演議曰: "今當邊方糧餉不敷之時, 屯田之策, 不可不慮, 願令試驗。 然不可役以騎船軍及北靑以北各司奴婢也, 姑役以旁近之官各司奴婢與無軍役之人, 以試便否爲便。" 上遂傳旨本道觀察使鄭甲孫曰: "予惟黃喜等之議, 似爲得策。 雖然若旁近各官, 或有入番人吏日守及各差備人可以量數刷出供役者, 則有可行之理矣, 不然則不若不爲之爲愈也。 卿其廣行訪問, 商搉便否以啓。"
地名: 鍾城 (咸鏡道, 都護府)
年: 1444.0

○咸吉道都觀察使鄭甲孫馳啓: "臣觀五鎭守禦之狀, 自北靑至富居各官甲士二百九十四, 充補甲士八十八, 正軍九百四十五, 摠計一千三百二十七。 自洪原至安邊各官甲士一百三十七, 充補甲士七十一, 正軍一千二百三十三, 摠計一千四百四十一。 其當領甲士一百名則勿論事變有無, 常在戍役, 其餘則自北靑至富居各官軍士自三月至五月, 又自八月至十一月, 使之赴防。 無事變則量其聲息緊慢調發, 或分爲一, 或分爲二, 分戍各鎭, 如有不得已徵聚之事, 則傳報兵曹, 取旨施行, 其法已立, 而或有事變, 擅自徵聚, 有乖立法之意。 今觀邊將馳報賊變之狀, 野人或來謁見, 先問賊變聲息, 野人告變, 則饋遺優厚, 雖所告不實, 竟無譴責, 故爭先告變, 邊將不分虛實, 卽馳報都節制使, 亦難遙度, 馳傳移牒, 使南道軍士贏糧合番, 悉令赴防軍士等持器械備糗糧, 或三十日或二十日或十五日, 險遠道路, 倍日兼程, 其馬畜生還者無幾, 防(戊)
                〔戍〕
              之苦, 無歲無之, 徵發相繼, 還者未及其家, 旅輒徵戍, 其弊無窮。 古人云: "一夫不耕, 或受之飢; 一女不織, 或受之寒。" 道內人民, 本無奴婢, 名爲甲士正軍者, 皆身自業農, 當赴防時, 其帶去者, 幾至三四人, 其存者, 但婦女老幼而已。 由是産業日弊, 流亡相繼, 誠爲可慮。 五鎭軍卒勇悍, 器械精强, 將帥知兵, 善於應變, 則蕞爾鼠竊, (拘)
                〔狗〕
              盜不假, 南道疲卒, 戰守有餘。 自穩城至鍾城、童關, 雖五鎭要衝, 然已築行城, 防戍稍輕。 北靑以北各官當番甲士外, 其餘軍士, 依洪原以南軍士舊例, 分爲三番, 無事變時則一番赴防, 邊將分戍要害之地。 至於五鎭邑城及賊變無虞各堡, 則不必分戍, 刺探賊變虛實, 若實有其變, 出軍多少, 量聲息緊慢, 徵聚洪原以南各官, 除當番甲士外, 毋得常令赴防。 若有大擧之賊, 量其軍數, 報兵曹取旨施行。 且都節制使軍官之廝養隷卒, 稱爲隨營軍, 發利城、端川、鏡城、吉州等人充之, 其數二百餘人, 番休裹糧, 迭相來往, 其弊不少。 今觀都節制使營奴婢, 數不下三百餘名, 請以此代隨營軍之役。 且觀察使, 非但統察一方, 職帶提調兵馬, 而別例軍士徵聚時, 專不干涉, 有違統察之意。 自今若値別例徵軍之時, 都節制使移牒監司, 以爲恒(或)
                〔式〕
              。" 下兵曹議之。 兵曹以爲: "北靑以北甲士充補甲士正軍, 請依啓本, 分爲三番, 輪次赴防。 洪原以南下番甲士充補甲士正軍, 分爲六番, 自三月至五月, 自八月至十月, 每一月番休赴防, 則一番所立北靑以北、洪原以南軍士, 不下六百餘人, 雖有事變, 與五鎭精卒共力, 則可以應敵, 常時番外軍士, 毋得徵聚。 倘有大擧之賊, 飛報本曹, 啓聞施行。 至若隨營軍, 固當革除, 然營奴婢, 率皆新屬遷徙之徒, 不宜猝革, 待營奴婢富盛間, 量減隨營軍, 以爲定額, 依舊番休遞立。 且徵聚兵卒, 所係甚重, 都節制使不宜擅自徵發, 自今須令移牒監司, 然後調發。" 從之。

○義禁府啓: "文承宥私奸孝道於禁內, 罪當絞。" 命減死, 沒爲(種城)
                  〔鍾城〕
                
              官奴, 孝道
              閭延官婢。
地名: 鍾城 (咸鏡道, 都護府)
年: 1447.0

○諭咸吉道監司、都節制使: "右議政皇甫仁啓: ‘都節制使本營及行營奴婢往來供億之弊不小。 鏡城改都護府, 革其判官, 宜移本營於行營所在鍾城之地。’ 議於諸臣, 所論不一, 予亦未知適從何說, 卿其廣詢熟計以聞。"
地名: 鍾城 (咸鏡道, 都護府)
年: 1448.0

○議政府據兵曹呈啓: "咸吉道都節使營, 以鏡城爲本營。 以故鍾城爲行營, 兩處往來供億之弊不貲。 請於鏡城, 止置都護府使, 革判官, 移節制使營于古鍾城。 其供億及各差備, 竝以本營奴婢爲之, 勿役五鎭人民。"
地名: 鍾城 (咸鏡道, 都護府)
年: 1453.0

○咸吉道觀察使成奉祖馳啓: "前都節制使李澄玉殺新都節制使朴好問, 囚其子平孫及奴二名。 臣卽移文于鏡城以南諸邑及六鎭, 令整勑軍馬以待節度。 又令會寧府使南祐良, 率精兵三百, 追捕澄玉, 又令高山道察訪呂宗敬與吉州牧使趙完璧率鍾城軍士, 屯于龍城平以應變。" 左議政鄭麟趾、右議政韓確、左贊成李思哲、左參贊李季疄、兵曹判書李季甸、參判朴仲孫、都承旨崔恒、右承旨申叔舟等會于大君廳, 擬議以啓, 遣議政府知印齎敎書往咸吉道。 其敎觀察使成奉祖曰:
地名: 鍾城 (咸鏡道, 都護府)
年: 1454.0

○刑曹啓: "慶尙道
              陜川囚私婢師伊與奸夫大治謀殺夫趙伐介, 靈山囚私婢同德與奸夫石萬謀殺夫李末應伊, 竝律應凌遲處死。" 從之。 又啓: "鍾城人前護軍梁有德曾受罪於節制使鄭種, 銜之, 及捕李澄玉時, 謀欲殺種, 詐稱 ‘濫用官物。’ 又稱 ‘率賊在朴澄家。’ 與崔自常等圍澄家; 又當論功時, 以種爲唱義首謀; 及今推鞫時, 謀欲報怨, 反稱 ‘黨於澄玉。’ 有德, 律應杖一百、流三千里、加役三年, 以軍官衛分充軍, 黜鄕瀦宅; 自常, 雖事在赦前, 不可不懲, 請於六鎭最遠邊邑充軍。" 奉敎依允: "自常勿論。"
地名: 鍾城 (咸鏡道, 都護府)
年: 1461.0

○都體察使韓明澮馳啓: "諸鎭來順野人具錄居處姓名于後。 鍾城鎭來順阿赤郞貴住大護軍多伊乃等三十四人、吾治安住大護軍浪時波兒赤等二十五人、伐引住大護軍者邑同介等十三人、廬包住指揮忘乃等六人、甫伊下住指揮阿時應哥等二十五人、者古住指揮亏奴哈等三人、尙家下住指揮也吾巨等三十二人、毛里安住萬戶阿下等十四人、汝土別羅住司直高古等二人、朴加別羅住指揮回以歹、下伊亂住阿仁歹哈等四人、斜地住指揮也吾乃等二人、者添別羅住阿所應哥。 會寧鎭來順東良住忘乃等七人、河州住大護軍充尙等三人、吾治安住指揮阿奴等六人、蒙古家舍住指揮阿厚等八人、朴加別羅住指揮伊郞哥等十一人、伐引住指揮阿弄哈等二十七人、斜地住副萬戶也吾乃等四十三人、甫伊下住指揮項哥等四人、仇羅住頭事伊良哈、毛里安住指揮王家奴等二人、下兒看住指揮迂稱哈等五人、廬包住副萬戶豆尙可等九人、無乙界住指揮時應仇等十八人、上甫乙下住司直愁加應哥等四人、阿赤郞貴住指揮班車等七人、者邑歹家舍住學生茂郞哈等三人、諸羅耳住指揮羅相哈等三人、源東良住指揮可陽其等三人、檢天住副萬戶斜奴等三人。 穩城鎭來順伐引住大護軍班車等十人、阿赤良貴住河兒乃等三人、無兒界住上護軍汝應哥。 慶源鎭來順阿赤郞貴住護軍大舍等九人, 摠三百四十五人。"
地名: 鍾城 (咸鏡道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 鍾城 (咸鏡道, 都護府)
年: 1466.0

○咸吉道節度使許琮, 據鍾城節制使呈啓: "愁州
              兀良哈時羅右言: ‘吾婢萬伊、乃伊巨等二名, 逃來本鎭。 吾等居城底, 非他野人之比, 事變盡心來告, 無異本國人民。 請刷還。’ 且柳尙冬哈、柳要時老等曰: ‘吾輩本無奴婢, 故一族時羅右逃婢, 若不還給, 吾等婢子, 亦効此皆逃。 乞須還給。’ 今考壬午三月內降諭書內: ‘會寧逃來唐人
              楊柳甫, 若其主請還, 而關於歸順, 則量勢還給, 否則送京。’ 今時羅右居城底, 誠心歸順。 請還逃婢甚急, 請依諭書還給。" 從之。
地名: 鍾城 (咸鏡道, 都護府)
年: 1467.0

○丁卯/咸吉道觀察使吳凝馳啓曰: "吉州住內需司奴萬自, 執私奴古邑同付官云: ‘此人行止甚可疑。’ 牧使薛丁新、判官朴順達等, 鞫古邑同。 古邑同供稱: ‘我是前新寧縣監元孟孫家奴, 住忠淸道
              連山縣。 於去年十二月, 因買鹽, 到本道水軍節度使營, 忽被螺匠拘執, 逼令上船。 同舟人鎭撫河水長等四十人, 載米四百石、鞍子十面、小皷一面、中錚一事, 約與他船九艘, 夜半而發。 晝則行, 夜則下碇, 稱往咸吉道禦狄。 一日, 水長語舟中人曰: 「將請兵兀狄哈, 殺盡咸吉道人物。」 至今年三月, 泊于離邑城三日程不記里名地, 與同舟人百姓金哲、吉伊、龍哲、末生、末同等五人, 乘小舟下陸汲水, 金哲等四人忽亡去, 不知所向。 我因求糧, 到金生家, 寓居耕種間, 被萬自拘執告官。’ 臣竊料, 忠淸道與本道海路險遠, 船難回泊。 且南人連北狄構亂, 似爲誕妄。 卽囚古邑同, 仍移文忠淸道, 覈其眞僞。" 又節度使康孝文馳啓曰: "曩者吳凝所啓厚羅土島到泊船, 臣今詳問豆里山住骨看兀狄哈中樞李都弄吾等, 皆言: ‘曾於此島, 絶無船泊。’ 必是虛事也。" 又馳啓曰: "樂器匠朴訥金來告云: ‘掌隷院奴仲山與我言: 「因行貨, 寓鍾城陪牌高思敏家, 思敏言曰: 『慶興、慶源賊船多泊, 稍稍下陸, 焚蕩鍾城、慶源兩邑民家。 且今節度使營建狄館於諸鎭, 又訓(諫)
                〔鍊〕
              軍卒, 倍於平昔, 跡似李澄玉反狀軍卒, 欲共殺之。』」’ 遂致仲山問之, 則其辭與朴訥金所告同。 仲山又云: ‘鏡城軍士, 欲害節度使者, 以慶興、慶源到泊賊船, 具宰相儀物者頗多, 必是節度使與六鎭節制使通謀, 欲躪殺六鎭居民也。 擬於節度使, 越江往審賊路之時, 當其半涉, 前後夾擊, 可以得志。 思敏及鎭撫軍士等, 已密議, 晝夜裝束以待。 且城中男丁, 擧皆喧說, 故聞之驚惑出來。’ 臣以係干自己之事, 卽移文觀察使按覈。 然胥動浮言, 騷擾民心者, 理宜痛繩以法。" 上召高靈君
              申叔舟、上黨君
              韓明澮、綾城君
              具致寬等議之。

○庚辰/咸吉道
              吉州人, 前會寧節制使李施愛, 與其弟施合謀不軌, 欲先除節度使康孝文。 會, 孝文巡鎭至本州, 施愛聲言反賊, 夜半密令孝文所私妓山非內應, 伺孝文睡熟開戶, 使正兵崔自池, 突入刺之。 孝文脫身走出, 卽追撲殺之。 梟其首於庭樹, 未幾樹爲之枯。 賊幷殺評事權徵、牧使薛丁新、判官朴順達、富寧府使金益壽、軍官成以乾ㆍ康碩孝ㆍ李堤ㆍ崔湜ㆍ金壽同ㆍ韓熙ㆍ金繼南ㆍ康興孫等。 遣知印李克枝馳啓曰: "兀良哈等屢告賊船到泊厚羅土島, 而孝文不之問。 賊燒焚慶源、鍾城公私廬舍, 孝文以慶源節制使李宗顯家奴而不之啓。 忠淸道
              連山住前縣監元孟孫家奴古邑同, 與水營鎭撫河水長等四十人, 同舟多載米穀及馬鞍錚皷等物, 來泊吉州被執云: ‘欲請兵兀狄哈, 盡殺此道人物。’ 孝文與牧使判官, 取古邑同招, 或誘或脅, 似若由陸路來者。 又今方農月, 多率諸鎭精兵到吉州。 又抄精兵云: ‘汝輩當此時勠力, 則京中大臣內應, 可成大事。’ 使丁新、順達、益壽, 舍下北萬戶金正安等, 各率鎭兵向京。 又軍官玄得利供招云: ‘我曾三次上京者, 節度使康孝文欲率厚羅土島賊, 及道內軍士上京, 通書韓明澮、申叔舟、金國光、盧思愼、韓繼禧等, 以定約束。 我以書悉付之, 皆應諾, 乃還密報于孝文及虞候鄭六乙。’ 又供云: ‘孝文今月初七日, 送六乙于五鎭, 約諸將加抄軍士以來。 孝文則仍與副節度使黃起崐相應, 發鏡城府, 初十日到吉州, 故臣會議軍中, 已捕殺孝文等, 令司直李施合, 領吉州軍士二十人, 捕殺其黨六乙, 及鏡城以北諸鎭將, 囚得利、古邑同等, 以待親問。’" 上覽之, 卽召克枝, 問施愛反狀。 召綾城君
              具致寬、左贊成曺錫文、都承旨尹弼商, 更鞫之。 克枝陰右施愛, 不以實對, 囚義禁府獄。 開城君
              崔濡, 以施愛所寄書來啓, 其書曰: "今呈啓書草照知, 斯速上達。" 施愛, 濡之表弟, 故前後馳啓, 必通於濡以達。 上與致寬等, 密議征討之策, 夜分乃罷。

○都摠使浚, 得吉州牧使崔適、節度使軍官孟得美等書馳啓曰: "李施愛初欲向南, 而還據吉州者, 車云革率會寧、鍾城軍士, 執縛施合之後, 餘衆稍稍逃散, 故自知計窮, 不敢長驅耳。" 又馳啓曰: "內需司奴莫同齎諭書, 入北道, 不廣布開諭, 軍民直傳施愛。 且受其黨洪原、吉州、端川品官書, 以還言曰: ‘車云革囚于北靑, 馬賢孫囚于利城。’ 臣觀其莫同所爲, 頗詭秘, 故令軍官金伯謙拿送。" 其書略曰: "今奉諭書, 以施愛爲謀反, 令臣捕捉。 臣等以爲, 施愛若果謀反, 捕捉無難, 然非謀逆, 但爲國討反耳。"

○其金、蒙寵介知、金同良、金奉回還。 鏡城官奴永安ㆍ仲生、慶源官奴寶仲隨來, 召見之。 永安等啓曰: "五鎭之民, 皆爲李施愛脅從, 不知逆順。 及見其金等齎去諭書, 衆疑稍解, 不應施愛徵兵, 猶未盡信, 使我輩細探朝廷消息, 故來。" 上曰: "將付汝諭書遣之。" 遂賜永安等衣笠等物, 其金等綿布各三十匹。 穩城軍民等, 使其金回啓曰: "今覩諭書, 速捕施愛, 獻馘軍前, 臣等伏審聖旨, 謹作事目, 條列于後。 一, 康孝文聚水、陸軍, 反逆之謀, 已騰衆口。 去四月兵船十三艘, 來泊慶源
              厚羅土島, 平安、江原兩道兵亦聚本道, 欲盡殺居民, 遂爲不軌。 施愛密知其謀, 討殺孝文及府使宋碩孫、判官金巖, 將禦水、陸之兵, 移文諸邑, 徵會軍士而已, 略無反逆之心, 故未敢捕捉。 一, 孝文以方面主將, 依憑築城, 正當農月, 於鍾城行營, 大興土木, 累月留連, 虞候、評事、軍官、伴人、女妓、僕隷, 從者如雲, 擬於行幸, 僭越莫甚。 自慶興至五鎭, 率十五日一次供饋, 一次所需米穀, 摠八十餘石, 餘物稱是。 官府蕩盡, 民家雞犬亦爲之一空, 日殺一牛爲饌, 宴飮則二牛猶爲不足, 濫刑供給之人。 一, 孝文招致諸鎭節制使、判官于行營, 宴飮用燒酒, 至百有六十甁, 宴幣布百餘匹。 一, 聚軍士裹十八日糧, 自古富居遵海濱, 田獵盤遊, 使防禦人馬, 不得休息。 一, 兵曹曾受敎移文云: ‘節度使營戍兵過多, 而諸鎭堡戍兵過少, 可依舊例行之。’ 孝文不顧立法之意, 番上甲士盡屬於營, 賊路最緊之處, 置兵反少, 以致疎虞。 一, 宋碩孫、金巖各養私馬數匹, 多費芻豆, 人吏、軍士, 小有過差, 徵贖太急。 又於稱貸義倉, 未償之戶, 勒取牛馬, 或易胡馬, 或易皮物, 送于本家, 且賂權勢。 又權除貢納貂鼠皮, 不還民戶, 又督納未收者, 私者用之, 民生日困, 逃亡者百五十餘戶。 一, 碩孫、金巖, 距本邑三日程慶興産鐵之地, 驅民採取, 稱爲官軍器, 多造甲胄、箭鏃, 贈賂諸處。" 時, 鏡城、慶源、甲山、三水等邑之民, 皆附賊黨, 爲施愛陳訴, 其深爲施愛誑誘, 執迷不悟類此。

○初, 昌城府吏金孝進, 於辛巳之冬, 爲兀狄哈所擄, 轉賣爲者乙只家奴。 至是, 與其妻豆之逃來。 到咸吉道
              鍾城府, 孝進則以其妻爲我國人, 野人則以爲女眞人, 爭之不已, 節度使許琮, 以豆之與野人。
地名: 鍾城 (咸鏡道, 都護府)
年: 1468.0

○咸吉北道節度使許琮, 遣虞候李惇仁馳啓: "唐女
              三之、莫只被擄野人, 轉賣於柳尙冬哈, 逃來鍾城, 尙冬哈來言曰: ‘我以牛馬購奴婢, 若不及還, 親操耒耜必矣, 乞還之。’" 命申叔舟、具致寬等, 議還給便否。 叔舟等對曰: "彼人若曰非唐人, 則可還, 旣稱唐人, 彼雖請之甚勤, 豈可還給?" 卽命叔舟等爲書, 諭許琮及觀察使魚世恭曰:
地名: 鍾城 (咸鏡道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 鍾城 (咸鏡道, 都護府)
年: 1472.0

○禮曹啓: "唐人
              朱波里供招云: ‘前此十五年, 爲建州衛
              野人
              羅守所擄轉賣, 至吾乙甫家爲奴聽使, 及今年三月, 逃至鍾城鎭, 留居此土。’ 請從其願給衣服、家舍什物, 以居之。" 從之。

○諭永安北道節度使魚有沼曰: "兀狄哈聲息已歇, 二將竝留有弊, 今以卿爲本道節度使, 遞宣炯還京。 念卿方在服中, 倉卒而去, 今又久留, 爲卿惻然。 然出於不得已耳, 卿宜體國忘家, 以副予倚賴之意。 今送密符官敎, 卿其受之。 且觀察使馳啓云: ‘柳溫車告: 「都骨兀狄哈
              阿乙多哈, 遣奴衷甲, 藏刀到鍾城, 欲爲刺客, 適節度使不在, 不得遂而還。」’ 此實虛言, 不可信也。 然接遇賊虜, 不可無備, 亦不可遽因虛言以露形迹, 使彼測我輕重, 卿宜審處之。"
地名: 鍾城 (咸鏡道, 都護府)
年: 1473.0

○刑曹三覆啓: "醴川囚白丁趙莫同, 與物故趙永萬, 刦權萬家, 强盜罪, 律該斬不待時, 依受敎妻子永屬邊邑奴婢, 穩城囚鎭撫金龜、隊將李與陵, 兀狄哈寇鍾城時, 不救主將, 先退罪, 律該斬。" 從之。
地名: 鍾城 (咸鏡道, 都護府)
年: 1475.0

○遼東人李牛世奴及沙哈等, 曾爲建州
              野人所擄, 至是來投鍾城鎭, 差司譯院僉正張自孝, 押解遼東。
地名: 鍾城 (咸鏡道, 都護府)
年: 1477.0

○刑曹三覆啓: "鍾城囚良人韓致明、私奴界孫謀殺金義之罪, 律該致明斬、界孫絞, 竝不待時。" 從之。
地名: 鍾城 (咸鏡道, 都護府)
年: 1479.0

○丙辰/受常參視事。 左副承旨金季昌啓: "鍾城囚金仲孫, 盜內地居野人馬, 主者尋踵而至, 反加毆傷罪, 律該斬。" 上顧問左右。 判尹李崇元, 戶曹參判李克均對曰: "律則當矣, 仲孫自首, 可恕也。" 刑曹參判李淑琦啓曰: "盜人之馬, 反毆其主, 事情發露, 不獲已告官, 豈其初心乎?" 上曰: "依律處之。" 持平卜承貞啓曰: "沈澮以大臣, 與溫陽官, 爭訟未決奴婢, 役使於家, 其子瀚, 又遣人請之。 澮若與知則有罪, 不知則亦當自明, 推鞫便。" 上曰: "政丞若以無文券奴婢, 與溫陽爭之, 則信有罪矣, 旣有文券, 何罪之有?" 季昌曰: 丁丑年以前, 安天保文券, 則有之, 溫陽則倭兵焚蕩之後, 遺失公籍, 至丁酉年成正案, 未盡爲溫陽奴婢也。" 上曰: "雖非溫陽奴婢, 已付正案者, 不可移易也。" 承貞曰: "大臣之事, 當辨是非。" 不聽。
地名: 鍾城 (咸鏡道, 都護府)
年: 1482.0

○乙亥/受常參, 視事。 同副承旨金礪石, 將刑曹啓本啓: "典獄署囚內資寺奴張斤中, 以奉先殿守僕, 於殿內婢召央知通奸罪, 律該絞待時。 鍾城囚奴今同, 殺姜興夫及其妻, 强盜罪, 律該斬不待時。" 竝從之。 又啓: "公州囚私奴北間見陸玉敬乘夜竊刈忝穗, 以鎌刃傷殺罪, 律該絞待時。" 上問左右。 領中樞李克培對曰: "而無證見, 其故殺與誤殺, 難以分(辦)
                〔辨〕
              , 似可疑也。" 上曰: "罪疑惟輕, 其特減死。"